SHBA: Skadon ligji për subvencionimin e prodhimit të etanolit
Ndërkohë që çmimet e ushqimit janë ngritur në vitet e fundit, shumë njerëz kanë fajësuar kërkesat nga industria e biokarburanteve
Hereford Energy Renewable në rajonin Panhandle të Teksasit është një nga 200 fabrikat e prodhimit të karburantit nga etanoli i misrit në mbarë vendin. Reagan Howell është drejtor i fabrikës. Para kësaj pune, ai kishte drejtuar një rafineri nafte. Por duke marrë parasysh se benzina që shitet në Shtetet e Bashkuara përmban 10 përqind etanol, kjo është një nga disa faktorët që ndikojnë në rritjen e kostos së ushqimit, thotë ekonomisti i Universitetit Purdue Wally Tyner. Në Shtetet e Bashkuara, çmimet më të larta të mallrave bazë kanë ndihmuar në rritjen e kostos së mishit dhe qumështit për shkak se shpenzimet e ushqimit të kafshëve janë rritur më shumë. Por kjo është ndjerë më shumë në vendet në zhvillim të cilat varen nga prodhimet e importuara ushqimore. Vitin e kaluar, kur Kongresi përballej me një borxh të madh dhe ishte në kërkim të shkurtimeve të buxhetit, heqja e subvencionimit prej 6 miliardë dollarësh për industrinë e etanolit dukej si një nga objektivat kryesore. Bob Dinneen është një prej drejtuesve të Shoqatës së Karburanteve të Përtëritshme. Ai thotë se industria e etanolit nuk u përpoq t’i vazhdonte subvencionet, pasi kjo industri tashmë është zhvilluar. Por ekspertët thonë se arsyeja kryesore që industria e etanolit ka arritur në këtë pikë nuk janë subvencionet. Është një ligj i vitit 2007 i cili synonte rritjen e prodhimeve vendore të karburanteve të ripërtëritshme, duke përfshirë etanolin, që e ka ndihmuar këtë industri. Ligji kërkon që prodhuesit e benzinës të përziejnë karburantet e ripërtëritshme në prodhimet e tyre. Menaxheri i fabrikës në Teksas Reagan Howell vuri në dukje se etanoli në thelb është i vetmi opsion. Prodhuesit e benzinës janë të detyruar me ligj të përdorin 50 miliardë litra etanol gjatë këtij viti. Kjo do të shfrytëzojë më shumë se një të katërtën e prodhimit të misrit në Shtetet e Bashkuara, thotë Wally Tyner. Disa mbështetës të kësaj politike duan të eliminojnë standardet për karburantet e riëpërtëritshme deri sa furnizimet e misrit të jenë më të mëdha dhe të ndikohen më pak nga prodhimi i etanolit. Por duke marrë parasysh çmimet e larta të naftës, prodhuesit e benzinës ka të ngjarë të vazhdojnë ta shohin si një veprim fitimprurës prodhimin e etanolit. Edhe pse ka më shumë faktorë tjerë që ndikojnë në çmimet e larta të ushqimeve se sa etanoli, konkurrenca në mes të karburantit dhe ushqimit ka të ngjarë të vazhdojë.